Virallinen lehti nro C 020 , 20/01/1997 s. 0053



B4-1356, 1364, 1365, 1366, 1370, 1373 ja 1374/96 Päätöslauselma Jugoslavian liittotasavallan tilanteesta Euroopan parlamentti, joka - ottaa huomioon aikaisemmat Jugoslavian liittotasavaltaa ja entistä Jugoslaviaa koskevat päätöslauselmansa ja erityisesti entistä Jugoslaviaa käsittelevästä kansainvälisestä rikostuomioistuimesta 14. marraskuuta 1996 antamansa päätöslauselman ((Kyseisen päivän istunnon pöytäkirja, osa II, kohta 5)), - ottaa huomioon neuvoston puheenjohtajiston 22. marraskuuta ja 6. joulukuuta 1996 antamat julkilausumat Jugoslavian liittotasavallassa 17. marraskuuta 1996 järjestetyistä paikallisvaaleista, A. on syvästi huolestunut siitä, että vähän aikaa sitten pidettyjen paikallisvaalien tulokset on julistettu mitättömiksi Belgradissa ja monissa muissa kaupungeissa, joissa hallitusta vastustavat ryhmät saavuttivat selkeitä vaalivoittoja, B. ottaa huomioon, että Serbian korkein oikeus vahvisti 8. joulukuuta 1996 opposition vaalivoittojen mitätöinnin, C. ottaa huomioon, että Belgradin vaalilautakunta on asettanut vaalien tulokset mitätöivän oikeudellisen prosessin kyseenalaiseksi ja ottaa huomioon, että viisi korkeimman oikeuden tuomaria on syyttänyt eräitä virkaveljiään siitä, että nämä ovat antaneet periksi presidentti Milosevicin poliittiselle painostukselle, D. kiinnittää huomiota siihen, että useiden päivien ajan sadat tuhannet kansalaiset ovat osoittaneet mieltään rauhanomaisesti pyytäen uusien vaalien peruuttamista, ja näiden mielenosoitusten seurauksena viranomaiset ovat pidättäneet lukuisia ihmisiä, E. on huolestunut siitä, että Belgradin viranomaiset ovat väliaikaisesti pakottaneet viimeiset riippumattomat radioasemat (B-92 ja Index) lopettamaan lähetyksensä ja vaientaneet suurimman riippumattoman päivittäin ilmestyvän sanomalehden (Blitz) lopettaakseen Belgradissa vaalitulosten mitätöinnin jälkeen järjestettyjen laajojen mielenosoitusten käsittelyn tiedotusvälineissä, F. on huolestunut siitä, että Jugoslavian liittotasavallan liikenteen ja tiedotusvälineiden alan tarkastaja asetti viisi radioasemaa lähetyskieltoon Cacakissa 28. marraskuuta 1996, G. ottaa huomioon, että yleisten asiain neuvosto on hyväksynyt periaatteen laajentaa suosituimmuustoimenpiteet käsittämään myös Jugoslavian liittotasavallan, ja että se on päättänyt siirtää tarvittavan sääntelyn hyväksymisen myöhäisempään ajankohtaan; 1. Ilmaisee solidaarisuutensa ihmisille, jotka osoittavat rauhallisesti mieltään Belgradissa ja kaikkialla Jugoslavian liittotasavallassa demokratian, moniarvoisen järjestelmän ja äänestäjien tahdon kunnioittamisen puolesta; 2. Vaatii 17. marraskuuta 1996 järjestettyjen vaalien tuloksien kunnioittamista ja kehottaa Jugoslavian liittotasavallan presidenttiä ja toimivaltaisia Jugoslavian liittotasavallan vaalielimiä tutkimaan avoimesti väitettyjä säännönvastaisuuksia ja ottamaan oppositiopuolueiden edustajia mukaan tutkimaan valituksia uudelleen; 3. Kehottaa neuvostoa ja komissiota tekemään Serbian viranomaisille selväksi sen, että unioni ei hyväksy demokratian toteutumista ehkäiseviä toimia, ottaen huomioon, että vaalit ja tiedotusvälineiden vapaus ovat demokratian keskeisiä tekijöitä; 4. Pyytää neuvostoa edelleen pidättymään suosituimmuustoimenpiteiden ulottamisesta Jugoslavian liittotasavaltaan siihen asti, kunnes Serbian viranomaiset ovat vilpittömästi osoittaneet sitoutuvansa noudattamaan vapaita ja rehellisiä vaaleja sekä tiedotusvälineiden vapautta ja asettamaan sekä sotarikollisten syytteeseen asettamisen sekä Kosovoa koskevien neuvotteluiden jatkamisen ehdoiksi unionin ja Jugoslavian liittotasavallan välisten suhteiden edelleen kehittämiselle; 5. Vaatii jäsenvaltioita lopettamaan pakolaisten ja erityisesti rintamakarkureiden palauttamisen heidän kotimaahansa kunnes normaalit elinolosuhteet on palautettu; 6. Pyytää neuvostoa ja komissiota osallistumaan aktiivisesti riippumattomien tiedotusvälineiden kehittämiseen sekä puhtaasti demokraattisen järjestelmän kehittämiseen maassa panemalla täytäntöön erityisiä demokratiaohjelmia; 7. Tukee niitä Jugoslavian liittotasavallassa toimivia voimia, jotka toteuttavat mielekkäitä toimia Daytonin sopimuksen täytäntöönpanemiseksi, etenkin erityisyhteistyö Haagin tuomioistuimen kanssa, ja kehottaa kaikkia osapuolia pidättymään kaikesta autoritaarisuudesta ja nationalismista; 8. Kehottaa puhemiestään välittämään tämän päätöslauselman neuvostolle, komissiolle ja Jugoslavian liittotasavallan hallitukselle.